Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 472/12/2202	Galanta, 27.11.2012
EEČ : 2-17-278-2012

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako konateľ spoločnosti XXXXX, s.r.o. so sídlom XXXXX, XXXXX, IČOXXXXX, podal do Sociálnej poisťovne pobočka XXXXX mesačné výkazy poistného za zamestnancov za nasledovné obdobia:
-	mesiac september 2011 kde splatnosť poistného vo výške 238,56 € bola 31.10.2011.
-	mesiac október 2011 kde splatnosť poistného vo výške 225,54 € bola 30.11.2011,
-	mesiac november 2011 kde splatnosť poistného vo výške 219,37 € bola 30.12.2011,
-	mesiac december 2011 kde splatnosť poistného vo výške  178,74 € bola 30.01.2012,
-	mesiac január 2012 kde splatnosť poistného vo výške 213,78 € bola 29.02.2012,
-	mesiac február 2012 kde splatnosť poistného vo výške 215,18 € bola 30.03.2012,
-	mesiac marec 2012 kde splatnosť poistného vo výške 197,00 € bola 30.04.2012,

na základe ktorých mal odviesť na účet pobočky Sociálnej poisťovne pobočka XXXXX zrazené poistné na sociálne poistenie za zamestnancov, ktoré zadržal a doposiaľ neodviedol, čím uvedeným konaním spôsobil škodu na štátnom rozpočte SR celkovo vo výške 1.488,20 €, 

lebo zanikla trestnosť činu
Odôvodnenie:
           Uznesením vyšetrovateľa Odboru kriminálnej polície Okresného riaditeľstva  Policajného zboru v XXXXX sp. zn. ORP-XXXXX zo dňa 17.9.2012 bolo podľa § 206 ods. 1 Tr. por. vznesené obvinenie XXXXX pre prečin neodvedenia dane a poistného podľa § 277 ods. 1 Tr. zák. na tom skutkovom základe, ako je uvedené vo výrokovej časti uznesenia. 

               Skutkový stav veci bol okrem priznania obvineného XXXXX preukázaný aj výpoveďou svedka XXXXX, XXXXX, rozpisom pohľadávok, výpismi z účtov a pokladničnej knihy spoločnosti XXXXX s.r.o., oznámením o úhrade, príjmovým pokladničným dokladom. 
          
	Podľa § 86 písm. e) Tr. zák. trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 Trestného zákona, ak splatná daň a jej príslušenstvo alebo poistné boli dodatočne zaplatené najneskôr v deň nasledujúci po dni, keď sa páchateľ po skončení jeho vyšetrovania mohol oboznámiť s jeho výsledkami.  

              Podľa § 277 odsek 1 Tr. zák. prečinu neodvedenia dane a poistného sa dopustí ten, kto v malom rozsahu zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona, alebo kto neoprávnene v malom rozsahu uplatní nárok na vrátenie dane z pridanej hodnoty alebo spotrebnej dane v úmysle zadovážiť sebe alebo inému neoprávnený prospech. 

             V priebehu skráteného vyšetrovania bolo zistené, že prostredníctvom obvineného Ota Múčku bolo zaplatené dlžné poistné za zamestnancov v plnom rozsahu vo výške 1488,20 Eur.  

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
   
               Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor